आफूलक्षित अभिव्यक्ति दिनेलाई मन्त्री श्रेष्ठको प्रश्‍न : नारीको आफ्नो पहिचान र जन्मघरप्रति दायित्व हुँदैन ?
शिक्षा, विज्ञान तथा प्रविधिमन्त्री एवं राष्ट्रिय  स्वतन्त्र पार्टीकी सांसद सुमना श्रेष्ठले आफूलाई लक्षित गर्दै एमाले अध्यक्ष केपी शर्मा ओलीले दिएको अभिव्यक्तिको जवाफ दिएकी छिन् । उनले अध्यक्ष ओलीको नाम नलिइकन उनको विवादसँग जोडिएको विषयमा सामाजिक सञ्जाल एक्समा जवाफ लेखेकी छन् ।
काठमाडौँ — शिक्षा, विज्ञान तथा प्रविधिमन्त्री एवं राष्ट्रिय  स्वतन्त्र पार्टीकी सांसद सुमना श्रेष्ठले आफूलाई लक्षित गर्दै एमाले अध्यक्ष केपी शर्मा ओलीले दिएको अभिव्यक्तिको जवाफ दिएकी छिन् । उनले अध्यक्ष ओलीको नाम नलिइकन उनको विवादसँग जोडिएको विषयमा सामाजिक सञ्जाल एक्समा जवाफ लेखेकी छन् ।जवाफमा उनका चार प्रश्न छन्- बिहे भएपछि जन्मेको घरप्रति कुनै जिम्मेवारी हुँदैन? श्रीमान्‌को पहिचान बाहिर नारीको आफ्नो पहिचान हुँदैन ? के विदेशसँग कुनै सम्बन्ध हुँदैमा मान्छे देशद्रोही भै हाल्छ? अहिलेसम्म पुस्तौदेखि नेपालमै बसेका, नेपालीसँगै विवाह गरेकाहरूले चलाएको देश हो यो, यहि कारणले मात्र उत्पात विकास हुने रहेछ त ? ओलीले मन्त्री श्रेष्ठप्रति लक्षित गर्दै विदेशबाट नेपाल घुम्न आएका बेला मन्त्री बनेको अभिव्यक्ति दिएका थिए । उनको अभिव्यक्तिको आलोचना भइरहेको बेला मन्त्री श्रेष्ठले आफ्नो धारणा पनि बाहिर ल्याएकी हुन् ।उनले आफूप्रति लक्षित अभिव्यक्ति जो विदेशमा अध्ययनको अवसर र कमाउनका लागि बाहिर जान्छ त्यसतर्फ रहेको उल्लेख गरेकी छन् । 'हामीले लडेर ल्याइदिएको अधिकारको मज्जा लिइरहेको छौं भनेर नथाक्नेहरू नै त्यसको उपयोग गर्दा भने भड्किन पुग्छन् । यसको पछिल्लो उदाहरण समाजका अगुवाको अभिव्यक्ति हो' उनले लेखेकीछन्,' देख्दा त्यो केवल एकजना सुमना श्रेष्ठको लागि हो भन्ने देखिएला तर त्यसले मजस्तै जो सानै उमेरमा राम्रो अध्ययनको अवसर लिन बाहिरिन्छ, जो कमाउन बाहिरिन्छ, ती सबैप्रति लक्षित हो ।' विदेशबाट नेपाल फर्किनेहरू पैसा बाहेक सबै कुराले रित्तो हुन्छन् भन्ने सोच राखिएको भन्दै त्यसमा पनि उनले प्रश्न गरेकी छन् । 'जब त्यस्ता मानिसहरू नेपाल फर्किन्छन्, फर्किदा पैसा बाहेक सबै कुराले रित्तो भएर आउन् भन्ने यहाँ राजनीतिमा जमेर बसेकाहरूलाई लाग्दो रहेछ । यहाँ आएर राजनीतितिर नहेरून्, उनीहरूको शक्ति र वर्षौँदेखि जमाएर गरिरहेको राजनीतिक पेसामा प्रतिष्पर्धा नबढाउन्, उनीहरूको हो मा हो भन्ने कार्यकर्ता बनून् भन्ने अभिष्ट राख्दा रहेछन् । यो 'तँ बसेर आएको देश हो र नेपाल पो हो' भनेर हरेक कुरामा सम्झौता गरोस् भन्ने अपेक्षा हुँदोरहेछ। कर्मचारीतन्त्र र यहाँका पेशाकर्मीहरू पनि विदेशमा पढेकाहरूलाई प्रतिस्पर्धी मात्र देख्दारहेछन्, अहिले पौडिरहेको सानो पोखरीमा आफ्नो कब्जा रहिरहोस् भन्ने ध्येय हुनेरहेछ, उनीहरुको सीप र लगनले पोखरी नै ठूलो हुन सक्ने देख्दैनन्' मन्त्री श्रेष्ठले लेखेकी छन् ।उनले महिलालाई हेर्ने मानसिकता विकराल रहेको र झनै बढी प्रहार हुने गरेको बताइन् । 'समाजको नियम भनेर के लगाउने, के बोल्ने हरेक कुरामा लक्ष्मण रेखा कोरिदिने र त्यहीभित्र बसोस् भन्ने सोच हुनेरहेछ, यहि भएर होला प्रायः हाम्रा बहिनी छोरी विदेशबाट फर्कन खोज्दैनन्' उनले भनेकी छन्,'यसैले म आग्रह गर्छु, त्यस्तो सोच जोसुकैबाट आओस्, त्यसकाविरूद्धमा रहन आवश्यक छ । भन्नै पर्छ कि यो हाम्रो समय हो, जुन जस्तो अवस्था भएपनि हरेक नागरिकको सम्मानको समय हो ।त्यसले "नेपाल जान्छु र केहि गर्छु" भन्नेहरूलाई निरूत्साहित हुनबाट जोगाउँछ । देश कुनै अमुक नेताहरूको कैदमा मात्रै छ र उनीहरूको मर्जीबिना देशमा पात पनि हल्लिदैन भन्ने धारणा फेरिन सक्छ । साँच्चै नै ब्रेन गेन हुन पुग्छ ।'